El PP juga el partit amb una atapeïda línia defensiva. Un catenaccio polític en tota regla que ahir dirigia la secretària general, María Dolores de Cospedal. Cospedal va indicar que si algú creu o espera que Rajoy promogui una reforma constitucional “és que ho ha entès al revés” i va acusar Mas de no tenir “la millor actitud” per arribar a una entesa política, ja que es va absentar de la sessió parlamentària de dimarts al Congrés. Per obrir el meló constitucional, al PP consideren que “faria falta un gran consens que no existeix”, malgrat que dirigents del PSOE expliquen aquests dies que els conservadors són conscients que, a mitjà termini, han d’encarar les reformes. Cospedal va dir que quedar-se amb la part del discurs de Rajoy en què va parlar de “porta oberta” als canvis i obviar l’Espanya forta i unida amb l’actual model és “descontextualitzar-lo”.